# Άρθρο 18

# Οικολογικό αντιστάθμισμα (αρχή της αντιστάθμισης και του περιβαλλοντικού ισοζυγίου).

Σε περίπτωση καταστροφής χλοοτάπητα, εποχικών φυτών και ανθέων, κοπής θάμνων και δέντρων ή κατάργησης για οποιοδήποτε λόγο ενός κοινόχρηστου χώρου πρασίνου, ο Δήμος Ιωαννιτών υποχρεούται να αντικαταστήσει τη βλάστηση στον ίδιο χώρο ή εάν αυτό είναι ανέφικτο, να φυτεύει σε άλλο χώρο ή να δημιουργήσει αντίστοιχο ελεύθερο χώρο στην ίδια περιοχή ως «οικολογικό αντιστάθμισμα». Στόχος του δήμου είναι η αποφυγή της μείωσης του πρασίνου στην πόλη.

Σε οικολογικό αντιστάθμισμα υποχρεούται και όποιος ευθύνεται για την απομάκρυνση, καταστροφή, φθορά ή με άλλο τρόπο διαταραχή της συνέχισης της ύπαρξης δένδρου και οποιουδήποτε φυτικού υλικού από κοινόχρηστους χώρους πρασίνου. Η αρχή της αντιστάθμισης και του περιβαλλοντικού ισοζυγίου δημιουργεί την υποχρέωση στον αιτούντα να αποκαταστήσει το φυτικό υλικό που έχει απολεσθεί.

Ως βασικός κανόνας ορίζεται η αντικατάσταση του φυτικού υλικού στη διπλάσια ποσότητα (Χ2) από αυτήν που αφαιρείται, κατά προτεραιότητα στον ίδιο χώρο. Εάν είναι ανέφικτη η αναπλήρωση του φυτικού υλικού στον ίδιο χώρο, τότε αυτό αντικαθίσταται σε κατάλληλη θέση στην ευρύτερη περιοχή.

Η αξία, το είδος, η ποιότητα, κ.λπ. του αφαιρούμενου και του προς αντικατάσταση φυτικού υλικού, προσδιορίζονται από το Τμήμα Πρασίνου και Κοιμητηρίων του Δήμου Ιωαννιτών και γνωστοποιείται στον αιτούντα.

Ο αιτών οφείλει, μετά την υπόδειξη της υπηρεσίας, να προμηθευτεί ο ίδιος το κατάλληλων προδιαγραφών φυτικό υλικό που πρέπει να αντικατασταθεί και να το φυτέψει ο ίδιος σε σημείο που θα του υποδειχθεί από την αρμόδια υπηρεσία.

Σε αντίθετη περίπτωση υποχρεούται στην καταβολή προστίμου ίσου με αυτά που προβλέπονται κατά περίπτωση στο άρθρο 31.

**Σε καμία περίπτωση δεν επιτρέπεται η με οποιοδήποτε τρόπο μείωση του πρασίνου στην επικράτεια του Δήμου Ιωαννιτών**.